המינוי של הסנאטור ליו"ר ועדת הבריאות, העבודה והרווחה עורר לחץ בארה"ב, בקרב אנשי הלובי החזק של הביטוחים והפארמה. ועדות הבריאות והכלכלה בפרלמנט הישראלי עוד לא אוישו - לא ברור אם היושבים בראש יציבו אתגר דומה
הלוביסטים בארה"ב חטפו מהלומה רצינית: הסנאטור הדמוקרטי ברני סנדרס מונה לתפקיד יו"ר ועדת הבריאות, החינוך והעבודה, באתר POLITICO כתבו כי המינוי, שאמור להתרחש חודש הבא, מעלה את מפלס הלחץ בקרב לוביסטים של חברות התרופות וחברות ביטוחי הבריאות. סלידתו של סנדרס מפעילות הלובינג המסחרי בארה"ב היא מן הידועות. רק לפני חצי שנה, בהקשר של העברת החקיקה ההיסטורית למאבק בהתחממות הגלובלית, השקעה בתשתיות בארה"ב ומיסוי בעלי הון, התבטא סנדרס בחריפות נגד פעילות הלובינג עבור תאגידים מסחריים ובעלי ההון, "הלוביסטים המסחריים שעובדים על החוק, הם כמו חזירים בשוקת, והם טרם סיימו (לאכול)", הצהיר סנדרס מעל בימת הנואמים.  עכשיו ה"חזירים" האלה צריכים לנסות לשכנע את סנדרס לגבי האינטרסים של לקוחותיהם, והמשימה כנראה תהיה קשה יותר מאשר בעבר. סנדרס ידוע בעמדותיו הסוציאליסטיות בכל הקשור להחלת ביטוח בריאות על כלל אזרחי ארה"ב, זכויות עובדים, התחייבות להורדת מחירי התרופות השערורייתיים בארה"ב, והוזלת שירותי הרפואה. "זה לא עסקים כרגיל עבור K Street (כינוי לענף הלובינג). יהיה קשה יותר לחברות להשמיע את טיעוניהן", אומר ל-POLITICI מיכאלין קראוול, לוביסט מחברת S-3 שכהן בעברו כמנהל הצוות של סנדרס כחמש שנים, "תרבות הניהול בלשכה (של סנדרס) היא  שאין לבטוח בלוביסטים, ומה שהם מקבלים באופן ישיר מהחברות הוא בעל סיכוי גבוהה להתעלמות".  ענף הפארמה ומוצרי הבריאות בארה"ב הוציא שנה שעברה 361 מיליון דולר על לובינג בוושינגטון, ונמצא במקום הראשון בהוצאות על לובינג. ענף הביטוחים נמצא במקום השלישי עם הוצאות של 153 מיליון על לובינג. יחדיו, שני הענפים הללו מוצאים כמעט 14% מכלל הוצאות על לובינג, ומעסיקים אלפי לוביסטים.  מדובר בכוחות כלכליים שמכתיבים לא פעם את גורלם של פוליטיקאים רבים בארה"ב. כבר עתה חלק מהלוביסטים מנסים לחזק את קשריהם עם חברי הוועדה האחרים, שכנראה יצטרכו לפעול דרכם, ולזהות אנשי אמון בצוות של סנדרס שבאמצעותם יוכלו לנסות ולהגיע לסנאטור כדי לייצג עמדות של לקוחותיהם.  בינתיים, בפרלמנט הישראלי, לא ברור מי יהיה היו"ר שיהפוך ל"אימת הלוביסטים המסחריים". הכנסת ה-25 מינתה היום (רביעי) את יושבי ראש הוועדות, ולא נבחר מי שהתבטא בעבר נגד פעילות לובינג מסחרי. ליו"ר ועדות מסוימות, כמו הוועדות כספים, כלכלה, כנסת או בריאות, יש כוח לא מבוטל לקדם אגנדות מסוימות, ומה שלא פחות חשוב – לתקוע אגנדות אחרות. נכון להיום, לוועדות הכלכלה והבריאות טרם מונו יושבי ראש. גישת היו"ר לנושא מסוים היא קריטית לקידומו. לדוגמה, כאשר בתפקיד יו"ר ועדת הכלכלה עמד אבישי ברוורמן, לא ניתן היה לקדם תיקון לאיסור פרסום ושיווק מוצרי טבק. אפילו שהיה מדובר בחוק הזוכה לתמיכה ממשלתית, תחת ניצוחו הוא טורפד. לעומת זאת תחת יו"ר הוועדה איתן כבל החוק הצליח לעבור במתכונת מצומצמת, למרות לחצים כבדים של לוביסטים. 